Frederik Vad (S), 2024-12-05:
Tak for det, formand.
Det er jo lidt en tragisk diskussion, vi har i dag.
Sådan er det jo, når det handler om Kærshovedgård.
For uanset hvad det er for nogle konkrete politiske forslag, vi diskuterer i forhold til rammerne om Kærshovedgård, så er det, der bare står tilbage som fundamentet for hele diskussionen, at vi jo har at gøre med en gruppe mennesker, som enten har fået at vide, at deres sag er blevet afvist, og at de derfor skal forlade landet, men ikke gør det, eller som er dømt til udvisning og ikke kan udvises, fordi deres hjemlande ikke vil tage imod dem, eller ikke selv vil.
Og det, der er meget, meget svært at forstå som socialdemokrat og bare som dansk borger i det hele taget, er jo, hvordan man kan være i landet med viden om, at man ikke skal være her, sætte sig ind i en bil og køre af sted, som den 34-årige beboer, der bl.a. er genstand for, at vi har den her diskussion, og køre en 55-årig kvinde ihjel samt være narkopåvirket.
Derudover får vi efterfølgende at vide, at politiet har fundet 1.236 g hash i bilen.
Derudover har vi fået at vide, at politiet har fundet en foldekniv i bilen.
Derudover finder vi ud af, at der ud over foldekniven og den her store mængde hash også lå 6 g kokain.
Det er jo meget, meget svært at forstå.
Det er jo en uanstændighed, ikke bare over for offeret og offerets pårørende, men også over for den danske befolkning.
Man er i landet, selv om man ved, man ikke skal være her, og man bruger så den anledning, at man er i landet, til at slå et andet menneske ihjel og i øvrigt bryde en masse forskellige lovgivninger samtidig.
Det er jo helt vildt, og det er meget, meget, svært at forstå, hvis man har bare den mindste smule retfærdighedssans over for de mennesker, som man bor op og ned ad i det her land, selv om man jo egentlig ikke burde være her.
Derfor er det en vigtig diskussion, som Dansk Folkeparti har rejst.
I Socialdemokratiet er vi meget enige med Dansk Folkeparti i, at vi er nødt til at se på, om vi kan stramme de her regler.
Ministeren var også inde på det før.
For helt principielt har jeg ligesom forslagsstillerne meget svært ved at forstå, hvorfor personer, der er indkvarteret på Kærshovedgård, skal kunne køre rundt på gader og stræder i Danmark.
De har jo ikke noget at gøre her.
De burde ikke være her, og derfor giver det jo heller ikke mening, at de kører rundt og i nogle tilfælde bruger deres førerret og deres ejerskab af en bil til at begå kriminalitet.
Om det her arbejde resulterer i konkrete initiativer, der kan nå at blive omsat til et lovforslag, så hurtigt som Dansk Folkeparti foreslår det, tvivler jeg på.
Men det er Socialdemokratiets ambition, at det her arbejde skal føre til, at vi strammer de her regler så meget som muligt.
Man kan sige, at ved siden af alle de stramninger, vi forhåbentlig kan lave, der konkret vedrører de forhold, der er omkring Kærshovedgård, så er hjemrejsepolitikken jo det, vi skal satse på.
Og hjemrejsepolitikken er jo en af de største udlændingepolitiske succeser, siden Socialdemokratiet overtog ansvaret for det her land i 2019.
Der bliver sendt folk hjem i et tempo, der gør de fleste forpustede i de øvrige europæiske lande.
Og den hjemrejsepolitik, der handler om at tage folk i hånden, der kommer hertil, og hele tiden give dem et billede af, hvordan de kan komme ud af landet, hvis de ikke skal være her, og alt det, der handler om, hvad der foregår på vores ambassader i forhold til konkrete samarbejder med myndigheder i konkrete lande, og så desuden de ting, der handler om vores udrejsecenter, er jo tilsammen alt det, der gør, at mennesker kan blive sendt hjem.
Så med alt det sagt vil jeg sige, at Socialdemokratiet ikke kan støtte forslaget, selv om vi er meget enige med Dansk Folkeparti i, at der er en bunden opgave her, der skal løses.